Document ID: /roh_data/filtered/fineweb-2-filterrobots_roh.jsonl.gz/69454

adina il medem a puschlav
Entginas ed entgins da vus, preziadas lecturas e preziai lecturs, vegnan ad enconuscher il film «Und täglich grüsst das Murmeltier» cun Bill Murray nua ch’igl actur fa adina puspei atras il medem di. Fetg semegliont san ins resumar las partidas dil CB Trun/Rabius a Puschlav nua che la historia serepeta buc gest mintga di, denton mintg’onn. Onn per onn ei l’equipa dalla Cadi datier d’engular puncts ord la Val Puschlav, e tuttina gartegia ei alla fin buc. Buc auter eis ei era quella ga stau.
L’entschatta sto il CBTR sendisar empau vid il niev plaz pign artificial a Puschlav. Quei nezegia l’equipa da casa gest e va spert en avantatg entras Mattia Merlo. Suenter 10 minutas vegn la partida denton pli e pli uliva ed ei seresulta il tipic giug denter quellas duas squadras nua ch’ei vegn cumbattiu per mintga bal. Ella secunda mesadad sepresenta il CBTR aunc inaga pli ferms. Ei gartegia als hosps da controllar meglier il bal ellas atgnas retschas ed aschia procurar per entgina malruasseivladad tier l’equipa da casa. Tier claras schanzas vegn Trun/Rabius denton buc, tuttina freda ei suenter igl 1:1. Mo otg minutas avon la fin vegn ei auter, Oscar Cortesi nezegia ina malprecauziun e sieta il bal sut la traversa tier ils 2:0 per Puschlav. In tipic gol ord il nuot sco quei che Puschlav fa adina puspei a casa, era cheu serepeta la historia onn per onn. A Trun/Rabius gartegia ei malgrad tut il cumbat buc pli da volver il giug ed aschia restan ils puncts ina ulteriura ga el sid dil cantun.